**ר' מאיר והאישה היורקת**

**ויקרא רבה ט', ט:**

ר"מ הוה יתיב ודריש בלילי שבתא. הוה תמן חדא איתתא יציבא ושמעה ליה תנתא מדרשא, אמתינת עד דיחסל ממדרש, אזלה לביתה אשכחא בוצינא טפי. אמר לה בעלה: אן הוית? אמרה ליה: אנא יתיבא ושמעה קליא דרושה. אמר לה: כן וכן לא אעיילת להכא עד דאזלת ורוקת באנפי דרושה! יתיב שבתא קמייתא תנינא ותליתא. אמרין לה מגירתא: כדו אתון צהיבין אתינן עמך לגבי דרושה. כיון דחמי יתהון ר"מ צפה ברוח הקודש. אמר להו: אית מנכון איתתא דחכימא למילחש בעינא? אמרין לה מגירתא: כדו את אזלת ורוקת באנפיה ותשרי לבעלך. כיון דיתבא קמי אידחילת מיניה, אמרה ליה: רבי, לית אנא חכימא למילחש עינא. אמר לה: אפ"ה רוקי באנפי שבע זימנין ואנא מינשים. עבדה הכין. אמר לה: איזילי, אמרי לבעליך: את אמרת חדא זימנא ואנא רקית שבע זימנין! אמרו לו תלמידיו: רבי כך מבזין את התורה? לא היה לך למימר לחד מינן למלחש לך? אמר להו: לא דיו למאיר להיות שוה לקונו? דתני ר' ישמעאל: גדול שלום, ששם הגדול שנכתב בקדושה אמר הקב"ה ימחה על המים בשביל להטיל שלום בין איש לאשתו.

**בתרגום מרגליות:**

1 ר' מאיר היה רגיל לדרוש בלילי שבתות.

2 הייתה שם אשה אחת יושבת ושומעת את דרשתו.

3 נתאחרה דרשתו. המתינה עד שגמר מה שדרש, הלכה לביתה ומצאה הנר שכבה.

4 אמר לה בעלה: היכן היית?

5 אמרה לו: ישבתי ושמעתי דרשן.

6 אמר לה: כך וכך (- לשון נדר) שאין את נכנסת לכאן עד שתלכי ותירקי בפני הדרשן.

7 ישבו שבת (- שבוע) ראשונה ושנייה ושלישית.

8 אמרו לה שכנותיה: כעת אתם במריבה, הבה נלך עמך אל הדרשן.

9 כיוון שראה אותם ר' מאיר, צפה ברוח הקודש.

10 אמר להן: יש ביניכן אשה היודעת ללחוש לעין?

11 אמרו לה שכנותיה: כעת את הולכת ויורקת בפניו וניתרת לבעלך.

12 כיוון שישבה לפניו נרתעה מפניו. אמרה לו: רבי, אין אני יודעת ללחוש לעין.

13 אמר לה: רוקי בפניי שבע פעמים ואני מתרפא.

14 ירקה בפניו שבע פעמים.

15 אמר לה: לכי אמרי לבעלך: אתה אמרת פעם אחת, אני ירקתי שבע פעמים.

16 אמרו לו תלמידיו: רבי, כך מבזין את התורה? לא היה לך לומר לאחד מאתנו שילחש לך?

17 אמר להם: לא דיו למאיר להיות שווה לקונו?

18 ששנה ר' ישמעאל: גדול שלום ששם הנכתב בקדושה אמר הקב"ה יימחה על המים בשביל להטיל שלום בין איש לאשתו.

**תוכן המדרש**

המדרש מספר על דרשת ליל שבת שדרש ר' מאיר שהיה ידוע בדרשות שנתן בבית מדרשו, במיוחד בערב שבת. האגדה שלפנינו מספרת על דרשה מיוחדת שנאמרה בערב שבת אחת. באותה דרשה ישבה אישה אחת ושמעה את דרשתו. ר' מאיר האריך בדרשה, וכשסיים, שבה האישה לביתה ומצאה שנרות השבת כבו. משמעות הדבר היא שהבית היה חשוך ואת סעודת השבת נאלצו בני הזוג לאכול בחושך, שכן אסור להדליק אש בשבת.

בעלה, שבוודאי כעס, בירר איתה היכן הייתה, והבין שהייתה בדרשת ליל שבת. האישה אינה מוסרת את שם הדרשן. הבעל הכועס מדיר את אשתו מהבית עד שתלך ותירק בפניו של הדרשן – ביטוי לזלזול בכבודו. האישה אינה ממהרת לבצע את גזרת הבעל. היא מחכה שלושה שבועות ואינה חוזרת לביתה. ניכר שכבודו של ר' מאיר חשוב בעיניה. המצב היה יכול להימשך כך אילולא השכנות שמקדמות את העלילה, ושולחות את האישה אל ר' מאיר. (בעולם העתיק, האישה הייתה נטולת ממון ולכן הייתה תלויה בבעל ובביתו. לא היה לה לאן ללכת ולכן ישבה בין שכנותיה ).

ר' מאיר רואה ברוח הקודש את הבעיה שנוצרה, וכדי להגיע לפתרון שיתיר את האישה לבעלה בצורה שהאישה תחוש שלא פגעה בכבודו של ר' מאיר, הוא מציג את עצמו כחולה בעינו ומחפש אישה היודעת לרפא עיניים ע"י יריקה בהן. השכנות דוחפות את האישה לבצע את המשימה, אך היא נרתעת ממנה. ר' מאיר משכנע אותה לירוק שבע פעמים. לאחר שעשתה זאת שלח אותה בחזרה לביתה ואמר לה להגיד לבעלה שהוא דרש יריקה אחת והיא ירקה שבע פעמים.

בחלקו האחרון של המדרש מתקיים דו-שיח בין ר' מאיר לתלמידיו שאינם מבינים שמחלת העין של ר' מאיר היא הצגה, אך הם חשים שהיריקה בעינו היא פגיעה בכבודו. (מתשובת ר' מאיר לתלמידיו ניתן להבין שהתלמידים ידעו על המריבה בין האיש ואשתו, וייתכן שכל הקהילה ידעה על המריבה מלבד ר' מאיר שנזקק לרוח הקודש) ר' מאיר נותן הסבר דתי למעשיו – הוא הולך בדרכיו של הקב"ה והסכים לפגוע בכבודו כדי להשכין שלום בין איש לאשתו. בפרשת סוטה (במדבר ה), שבה איש חושד באשתו שבגדה בו, מורה הקב"ה לכתוב את שמו על קלף ולהכניסו לתוך מים, כך ששם ה' ימחה במים, שזהו ביטוי לפגיעה בכבוד ה', ובלבד שישוב השלום לשכון בין האיש לאשתו.

**ניתוח המדרש**

הסיפור מתאר התנגשות בין ערכים – לימוד תורה מול שלום בית, המביא לקונפליקט בין האיש והאישה. הזוג נשאר תקוע בקונפליקט, והרב מביא אותו לידי פתרון.

המדרש מחולק לשלושה חלקים:

שורות 7-1: הבעיה, הקונפליקט

שורות 15-8: הפתרון

שורות 18-16: הסברו של ר' מאיר

הסיפור נע בין שני מוקדים – בין בית המדרש לבית. האישה חוזרת מבית המדרש הביתה, מגורשת מהבית בכעס, הולכת לבית המדרש וחוזרת ממנו הביתה בפיוס. הבית הוא מקום של אינטימיות גופנית בין איש לאישה, ובית המדרש הוא מקום לאינטימיות רוחנית בין האדם לא-ל (קוסמן 2007, עמ' 179).

כדי לנתח את המדרש נעמוד על אפיון הדמויות ודרכו נבין את מה שהתרחש.

**עיצוב הדמויות:**

**האישה:** האישה מוצגת כדמות רוחנית - לומדת תורה בדור שהדבר לא היה מקובל, ובמיוחד לאור העובדה שבעלה אינו לומד תורה. האישה מלאת כבוד לתלמידי חכמים – היא אינה מוכנה לירוק בעיני ר' מאיר ומשלמת על כך מחיר של גירוש מביתה ופרסום המריבה בין שכנותיה. גם כשהשכנות שולחות אותה לירוק בעיניו, היא נרתעת ממנו וזקוקה לדחיפה מר' מאיר כדי לבצע את המשימה. היא דמות עצמאית, עקשנית ואולי גם נון-קונפורמיסטית – לומדת תורה בניגוד למקובל בחברה ובזוגיות שלה, לא מוכנה להיכנע לתכתיבים שמציב בעלה. אך היא אינה מורדת בחברה – בסופו של הסיפור היא שבה לבית בעלה לאחר שנענתה לדרישותיו, אולם את הפתרון לא היא מצאה אלא ר' מאיר.

**הבעל:** במבט ראשון הוא נראה כאדם גס רוח המזלזל בכבוד חכמים – הוא אינו לומד תורה, ואינו מוכן לשלם מחיר על לימוד התורה של אשתו. הוא שולח את האישה לפגוע בכבוד הרב משום שחש שהוא נפגע, ואולי חושד באשתו בכוונות שאינן טהורות. הוא מתייחס אל אשתו כאל רכושו – משתמש בכוחו ההלכתי לנדור נדרים ומדיר אותה מהבית, אינו מאפשר כלל שיחה איתה, דורש ממנה לעשות מעשה מבייש, ואינו חוזר בו גם לאחר שלושה שבועות של פירוד.

נראה שהקונפליקט המתואר במדרש הוא שיאו של מערכת יחסים בעייתית "בין אישה צמאת דעת שחרף הקשר החזק שלה לביתה ואולי אף לבעלה, היא כמהה לפרוץ החוצה ולהיות שותפה לעולם התורה, ובין בעל שתלטן ואלים המבקש להטיל עליה סגר ואינו מבין את צרכיה הרוחניים" (ולר 2017).

אולם במבט שני, באמצעות סמלים ומוטיבים בעלילה, מצייר בפנינו המדרש מציאות מורכבת יותר.

**מוטיבים וסמלים במדרש:**

**הנר:** סמל נר שבת שכבה מאיר היבט נוסף בסיפור. נר שבת נתפס בעיני חז"ל כקשור לשלום בית.

בבלי, שבת כה ע"ב: "ותזנח משלום נפשי נשיתי טובה" (איכה ג). מאי ותזנח משלום נפשי? - אמר רבי אבהו: זו הדלקת נר בשבת.

רש"י: הדלקת נר בשבת – שלא היה לו ממה להדליק, ובמקום שאין נר אין שלום, שהולך ונכשל והולך באפילה.

הדלקת נר בשבת מרבה שלום בבית משום שבזכותו רואים בני הבית את המתרחש ואינם נכשלים.

בבלי, שבת כג ע"ב: אמר רבא, פשיטא לי: נר ביתו ונר חנוכה – נר ביתו עדיף, משום שלום ביתו.

כשאין לאדם די כסף לקנות נר לחנוכה ונר לשבת, עליו לקנות נרות שבת משום שנר שבת מרבה שלום בבית.

בחזרה למדרש – כשהמדרש מתאר שהאישה שבה לביתה בליל שבת ומצאה שהנר כבה, הרי שבמעשיה פגעה בשלום הבית שלה. היא הייתה דעתנית ונחרצת ונשארה לשמוע את הדרשה ללא בעלה, ובכך פגעה בזוגיות, בשלום הבית. בעזרת סמל הנר שכבה מעביר המדרש ביקורת סמויה גם על האישה בסיפור, והיא מרככת במעט את דמותו של הבעל (אריאל תשס"ו, עמ' 115).

**ר' מאיר:** עד כה עסקנו בדמויות האישה והבעל, אך לדמותו של ר' מאיר תפקיד חשוב בסיפור.

לכאורה, ר' מאיר נמצא מחוץ למריבה של בני הזוג. הוא רק מסייע להשכין שלום בית ביניהם.

אולם קריאה צמודה במדרש ופענוח הסמלים מאירים מציאות מורכבת יותר. המדרש טורח לציין ש"נתאחרה דרשתו". האם יש בכך ביקורת על הדרשן שעסוק כל כך בדרשה ואינו שם לב מי נמצא מולו ומה השעה? בדומה לכך, על פי הכתוב נראה שר' מאיר לא ידע על המריבה שגרם בין בני הזוג. הוא זקוק לכוח חיצוני בדמות רוח הקודש שתגלה לו על המריבה. האם כל הקהילה ידעה ורק הוא לא? יש בכך שוב ביקורת על הרב שאינו חש את דופק בני קהילתו ויושב במגדל השן של לימוד התורה.

כפי הנראה, ר' מאיר הבין שיש לו יד במריבה זו והוא לוקח אחריות על כך – הוא יוצר סיטואציה שבה תוכל האישה לשוב לביתה לאחר שעשתה את דברי בעלה. הוא יכול היה לבחור דרכי פעולה אחרות שישיבו את האישה הביתה, כמו להזמין את הבעל לשימוע ולהוכיח אותו, אך הוא בחר לשלם בכבודו משום שהבין את אחריותו לדבר.

**אור:** שמו של ר' מאיר קשור גם הוא לסמל הנר והאור במדרש. האישה הלכה לשמוע את תורתו של ר' מאיר, שנקרא כך משום "שהוא מאיר עיני חכמים בהלכה" (עירובין י"ג ע"ב). אולם כששבה הביתה מצאה את הבית חשוך. הבעל שרצה להאיר את ביתו ע"י נר השבת, גילה כי אשתו נהנית מ"מאיר" אחר הנמצא בבית אחר – בבית המדרש. ר' מאיר ראה שאור התורה עומד מול אורו של שלום בית, ובחר להאיר פניו לאישה המסכנה ולגרש את החשכה מביתה ע"י הרקיקה בעין (שנאן תשס"ד, עמ' 47-49).

**עין:** סמל העין מוסיף לכך – ר' מאיר לא ראה בעיניו את המצב, ונדרש לראות ברוח הקודש, ולכן שילם ביריקה בעינו (אריאל תשס"ו, עמ' 115). ר' מאיר מציג שהוא חושש לעיניו החיצוניות, אך מגלה בעיניו הפנימיות רגישות למצוקתה של האישה, חמלה על עולמה המיוסר. הוא אינו חושש לכבודו. הוא הופך את היריקה המדומה לרפואה – רפואה אמיתית בעבור בני הזוג (קוסמן 2007, עמ' 182). הוא מוותר על 'עיניים רמות' – גבהות לב וגאווה, אינו מנצל את מעמדו כדי לקבל תואר וכבוד, בניגוד למה שהתלמידים חושבים, אלא מגיב ב'עין טובה' שהבינה לראות את המצב לאשורו והביאה לרפואת הזוג (קוסמן 2007, עמ' 184).

גם הבעל מטיל את האחריות על ר' מאיר, בכך ששולח את האישה לירוק בפניו. גם הוא מבין שלא רק האישה פגעה בו, אלא גם ר' מאיר, בכך שלא הבין מה גורמת דרשתו. הוא דורש ששני האשמים, לדעתו, יושפלו – האישה, בכך שתצטרך לעשות מעשה המשפיל את ר' מאיר, ור' מאיר, בכך שהאישה תירק בפניו ותשפיל אותו.

**פרשת סוטה:** הקישור שמקשר ר' מאיר את מעשיו לפרשת סוטה מוסיף גם הוא לפרשנות המדרש – פרשת סוטה, (במדבר פרק ה' פס' יא-לא) מתארת אישה נשואה שהתייחדה עם גבר זר שאינו בעלה, והבעל חושד שהיה ביניהם קשר מיני ובכך בגדה בו. הבעל מביא את האישה למקדש, ושם היא עוברת מסכת השפלות, שבסופה עליה לשתות מים הנקראים "מים מאררים", שהוכנס לתוכם קלף עם שם ה' שנמחק במים. אם האישה אכן בגדה בבעל – המים יגרמו למותה. אם לא בגדה – המים לא יפגעו בה והיא תזכה להיפקד בילד. מבחן המים המשפיל – סופו להביא לשלום בית.

הבעל במדרש שלנו מתנהג כבעל המקנא לאשתו – הוא חש שהיא העדיפה את לימוד התורה על פני שלום בית ביניהם (על פי סמל נר השבת). כדי להשכין שלום בית הוא רוצה להשפיל את ר' מאיר. ר' מאיר מבין זאת ומקבל על עצמו את ההשפלה, כמו השפלת שם ה' שנמחק במים, כדי להשיב את שלום הבית בין בני הזוג (אריאל תשס"ו, עמ' 115).

מעבר לקישור הישיר שעושה ר' מאיר לפרשת סוטה, ניתן למצוא יסודות נוספים הלקוחים מפרשת זו ונכנסו למדרש: היריקה מחליפה באופן סמלי את שתיית המים המאררים ותוצאת היריקה היא היטהרות האישה ושיבתה לבעלה; אירוע היריקה מתרחש בבית הכנסת המחליף במדרש את בית המקדש, ובו מתרחשת ההתרה של האישה לבעלה. פרשת סוטה עוסקת באישה שנסתרה ומובאת לבית המקדש לברור מצבה. המדרש עוסק בחושך שבא על הבית והבעל הוא שנותר בחושך ושולח את האישה לברר את מצבה באורו של ר' מאיר (רוזנסון תשס"ד, עמ' 51).

**מיניות**: לסיפור ניתנו גם פרשנויות מיניות, במיוחד על רקע גרסאות אחרות של המדרש (ירושלמי סוטה פרק א הלכה ד; דברים רבה ה, טו; במדבר רבה ט, כ): ליל שבת הוא זמן שמיועד ע"פ דברי חז"ל ליחסי אישות בין איש לאשתו. גם סמל הנר והפתילה מתאר בלשון נקיים יחסי אישות (שנאן תשס"ד, עמ' 48). בכך שנתאחרה דרשתו של ר' מאיר הוא פגע ביחסים הגופניים בין בני הזוג. הבעל מקנא לאשתו מתוך חשש שנרקם ביניהם קשר רומנטי. האישה ניצבת בין נר השבת של הבעל לבין הרב המאיר. דרישת הבעל שתירק בפני הרב היא ביטוי לניתוק בין האישה לרב – יריקה כמו בטקס החליצה, המנתק בין האלמנה לאחי הבעל שנפטר. היריקה בפניו של ר' מאיר אינה רק ויתור על כבודו של ר' מאיר אלא כפרה על המעשה שעשה (לביא תשס"ב, עמ' 99-100).

המדרש מציף את הקונפליקט הקיים לעתים בין בני זוג, שבו ערך הזוגיות מתנגש בערך אחר – לימוד תורה והתקדמות רוחנית. חז"ל קידשו את הזוגיות, ומקומות רבים במקורות חז"ל מדגישים ששלום בית עדיף על דברים אחרים. לכן הסיפור שלנו מסתיים ב"נצחון" הבעל – הוא השיג את מבוקשו – השפלת ר' מאיר ושיבת האישה לביתו בתנאים שהוא הציב. כך מודגש ערך שלום הבית כנעלה מכול (אריאל תשס"ו, עמ' 116).

**הצעות ללב השיעור**

* כיצד פותרים קונפליקטים בזוגיות?

לבני הזוג ישנה בעיית תקשורת– הם אינם מיישבים את הפערים ביניהם, וכשמתגלה מחלוקת הם פועלים בדרכים כוחניות, בדרך של קביעת עובדות ולא בדרך של דיון. דרך זו הובילה לפתרון שהגיע מגורם שלישי, האם אפשר היה אחרת?

* מה קורה כאשר המימוש האישי מתנגש עם הזוגיות?

הסיפור מעלה את סוגיית הקונפליקט בין מימוש עצמי ופיתוח אישי לבין זוגיות. אגדות נוספות במקורות חז"ל עוסקות בקונפליקט זה. מטרת הדיון היא להעלות למודעות את הקונפליקט הזה ולגרום לזוגות לדון בו ולקבוע גבולות ודרכי התנהלות שיתאימו להם באופן אישי.

* מה תפקידו של רב/מנהיג כאשר הוא גורם לפגיעה באחר?

מעמדו של הרב בסיפור הוא מורכב – לכאורה הוא אינו מעורב במריבה בין בני הזוג, אך הוא מרגיש אחריות למה שהתרחש. מה צריכה להיות תגובתו של הרב או של המנהיג, למצב שבו הוא גורם, שלא בכוונה, לפגיעה באחר? באילו מצבים המנהיג צריך למחול על כבודו כדי למנוע פגיעה באחר, ובאילו מצבים עליו לשמור על כבודו במחיר פגיעה באחרים? (איש ואישה וכבוד תורה, 2017).

**הצעות לשאלות לדיון**

שאלות הבנה:

1. מדוע רצתה האישה להישאר ולשמוע את דרשת ר' מאיר בערב שבת?
2. איפה היה הבעל בזמן הדרשה? מדוע לא נשאר גם הוא לשמוע את הדרשה?
3. מה קרה כשחזרה האישה הביתה? מה היה המצב בבית?
4. ישנו פער בין הבעל לאישה בתחומים רבים. באילו תחומים ניתן למצוא את הפער ביניהם? ואילו תכונות משותפות לשני בני הזוג?
5. מי דחף את האישה להתחיל התמודד עם הבעיה ומי בסופו של דבר מביא לפתרונה?
6. מה מציע ר' מאיר לאישה לעשות? ומדוע מציע ר' מאיר הצעה זו?
7. מדוע האישה אינה יורקת בעיני ר' מאיר?
8. כיצד הבינו התלמידים את מעשיו של ר' מאיר והאם הסכימו עם מעשיו?
9. כיצד מסביר ר' מאיר את מעשיו לתלמידים?

שאלות העמקה והתבוננות:

עיצוב הדמויות-

1. מה דעתכם על התנהלותה של האישה בסיפור? האם פעלה כראוי?
2. מה דעתכם על התנהלותו של הבעל בסיפור? האם פעל כראוי?
3. מי אשם במצב שנוצר?
4. מה תפקידן של השכנות במדרש?
5. פרשנים שונים של המדרש ראו בו ביקורת על ר' מאיר. מהי הביקורת? כיצד היא מועברת במדרש?
6. בסיפור מופיעות שלוש דמויות מרכזיות – הבעל, האישה ור' מאיר. מי מהדמויות הללו היא דמות סטטית, קבועה, שאינה משתנה, ומי מהדמויות היא דמות עגולה שעוברת שינוי וחשיפה?

מוטיבים באגדה-

1. מה משמעות הנר שכבה?
2. מי רואה ומי אינו רואה במדרש?
3. מה מוסיף הקישור שעושה ר' מאיר בין מעשיו לפרשת סוטה?

שאלות הפנמה:

1. האם קרה שערך הזוגיות עמד בחייכם מול ערך אחר, אישי יותר ואינדיבידואלי?

כיצד הכרעתם בין הערכים הללו, שהיו שניהם חשובים לכם?

1. תנו דוגמאות נוספות לקונפליקטים אפשריים בין בני זוג בין מימוש עצמי ופיתוח אישי לבין זוגיות ושלום בית.
2. אילו הייתם יועצים זוגיים – על איזה תחום בזוגיות צריכים בני הזוג לעבוד, כדי לשפר אותה?

**ביבליוגרפיה**

אריאל, י'. (תשס"ו 2006). *אגדה של משפחה.* חיספין: מדרשת הגולן.

ולר, ש'. (19 07 2017). [*מלחמה ושלום בבית על פי ספרות חז"ל*](http://www.daat.ac.il/chazal/maamar.asp?id=318). אוחזר מתוך דעת:

לביא, מ'. (תשס"ב). קבלת האחר והאחרות - תהליכי הבלטה וטשטוש בספורי חז"ל. *משלב*(ל"ז), 75-114.

פרומן, י', (19 07 2017). [*איש ואישה וכבוד תורה*](http://lifnim.co.il/library/%D7%90%D7%99%D7%A9-%D7%95%D7%90%D7%A9%D7%94-%D7%95%D7%9B%D7%91%D7%95%D7%93-%D7%94%D7%AA%D7%95%D7%A8%D7%94). אוחזר מתוך בית מדרש להתחדשות.

קוסמן, א'. (2007). *מסכת נשים: חוכמה, אהבה, נאמנות, תשוקה, יופי, מין, קדושה: קריאה בסיפורים תלמודיים ורבניים.* ירושלים: כתר.

רוזנסון, י'. (תשס"ד). סיפור ר' מאיר ושלום בית - הערה על הזיקה לפרשת סוטה. ב- *ספרות אגדה* (עמ' 50-52). ירושלים: מכללת אפרתה.

שנאן, א'. (תשס"ד). אור וסגי נהור בסיפורי חכמים. ב- *ספרות אגדה* (עמ' 47-49). ירושלים: מכללת אפרתה.